Oleh : BUYA Jalfi Dt. BUJAYO
Setelah dibukak lembaran lama, dalam istilah mangambang nan talipek, mambangkik nan tarandam, sako nan tuo menahan hati, sabab baalah baitu, mambangun sako tentu ado pusako, sadangkan pusako diandiko, sulik marenjeng banang sahalai nan barado didalam tapuang, lah dirasok sahabih gauang lah diawai sahabih raso namun andiko basilengah, rantiang nak kagadang dari dahan, dahan nak gadang dari batang, nan batang batungguah bapanabangan, jikoknyo laweh basibiran, tando rang kayo minang kabau manampuang dagang jo dunsanak, disiko adat mangko senjang.
Adat lamo pusako usang, nan indak lapuak dek hujan, indak langkang dek paneh, mamakai cupak limo puluah, jikok batuang tumbuah dimato, jiko japan tumbuah diikua, usahlah andiko ditabaliakkan, seso didunia kabua diakhirat.
Mulo dunsanak kaditampuang, manamui syarat jo rukun, jikok datang basicakam, jikok tabang basitumpu, tandonyo dagang basandaran, gamangnyo sako mangumbalikan, iyo iyo bana bak kato urang, kampuang batuo rumah batungganai, nagari bakaampek suku, dipacik niniak dengan mamak sarato ibu dengan bapo, nan mudo indak katinggalan, lah tinggah sajo dalam namo
Bapasan tuo bakeh andiko, usahlah gadang dari dahan, usahlah tinggi dari pucuak, sabab baalah bak baitu, kalau adiko bapaham caia, kampuang usak nagari binaso, kito bajalan tak banantuo, alamaik kasasek kasudahannyo, pihak kapado tuo kampuang, walau kapado kaampek suku, walau baalah ragam dunia, nan bana tolong sabuik juo, walaupun kapaik sakalipun, karano ado dasar kito.
Sakali lai pasan kaandiko, jikok talanjua babaliaklah suruik, suruikkan adaiak kabalerong, kumbalikan kato kaasanyo, sadarlah diri kito siandiko, kito barado dibawah payuang, jikok bajalan banantuo, jikok bakato basambuang lidah, usah tadorong jo talompek, awak mandapek waris sajo.
Kalau dikaji tantang sako, nan batang tetap bakarotan, nan laweh basibiran, indak bisa diungkai lai, sababnyo sako dek mangato, mamakai sarat adat jo sarak, adat minang dek dak tatulis, dek lah ado dasar dengan sandi, apoko dasar dengan sandi, walau baalah rancak rumah, kalau sandi indak ado, akan binaso, itulah adaiak minang dek indak tatulis, karano dek lah batulis dalam sunah jo Qur’an.
min_Latn min_Latn min_Latn min_Latn min_Latn min_Latn min_Latn